Diari Oficial de la Generalitat Valenciana


Sumari del DOGV 3220, del 08-04-1998 (1998/2708)

ORDRE de 3 d'abril de 1998, de la Conselleria de Cultura, Educació i Ciència, per la qual es regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts a partir de fons públics.
------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/04/03/(1)/dof/vci/html**

### Dades del document

Número de DOGV
:   3220

Data del DOGV
:   08-04-1998

Secció del DOGV
:   I. DISPOSICIONS GENERALS

Número del document
:   1998/2708


Data del document
:   03-04-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 3 d'abril de 1998, de la Conselleria de Cultura, Educació i Ciència, per la qual es regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts a partir de fons públics. [1998/X2708]
  
El Decret 27/1998, de 10 de març (DOGV de 26 de març), regula l'admissió de l'alumnat als centres docents no universitaris de la Comunitat Valenciana, sostinguts a partir de fons públics, i autoritza el conseller de Cultura, Educació i Ciència, en la disposició final primera, per al desenvolupament del que disposa el citat decret.
  
Fent ús de l'autorització concedida, aquesta ordre precisa els diferents aspectes procedimentals de l'admissió d'alumnes i desplega les disposicions més generals contingudes en el decret que li dóna cobertura.
  
En virtut d'això i, fent ús de les competències que em confereix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
L'admissió de l'alumnat als centres sostinguts a partir de fons públics, ubicats en l'àmbit de gestió de la Conselleria de Cultura, Educació i Ciència, que impartisquen ensenyaments d'Educació Infantil, Educació Primària, Educació Secundària Obligatòria, Formació Professional específica de grau mitjà i Batxillerat, es regirà pel procediment establit en aquesta ordre.
  
Segon
  
1. L'accés per primera vegada a qualsevol centre docent, en un nivell sostingut total o parcialment a partir de fons públics, que impartisca algun dels ensenyaments citats en l'apartat anterior, requerirà procés d'admissió, a excepció del que s'estableix en el punt 3 d'aquest apartat.
  
2. El canvi de curs, cicle, etapa o nivell educatiu, dins del mateix centre o recinte escolar, i fins la finalització de l'Educació Bàsica, no requerirà procés d'admissió.
  
3. L'accés per primera vegada a un centre que impartisca segon cicle d'Educació Infantil, Educació Primària o Educació Secundària Obligatòria no requerirà procés d'admissió, quan es tracte d'alumnes procedents d'un centre que impartisca el primer cicle d'Educació Infantil, el segon cicle d'Educació Infantil o Educació Primària, respectivament, sempre que s'haja efectuat l'adscripció a què es refereix l'article 10 del Decret 27/1998, de 10 de març, del Govern Valencià, pel qual es regula l'admissió de l'alumnat als centres docents no universitaris de la Comunitat Valenciana sostinguts a partir de fons públics, i hi haja places suficients.
  
4. No obstant el que es disposa en els punts anteriors, serà requisit imprescindible, per a la promoció d'Educació Primària a Educació Secundària Obligatòria, que l'alumnat hi confirme plaça mitjançant la presentació de la corresponent sol·licitud al centre en el termini que determine cada direcció territorial de Cultura i Educació, segons el model oficial que s'aprova com a annex I d'aquesta ordre.
  
5. En el supòsit que l'adscripció es produïsca d'un o més centres docents a dos o més centres, els pares o tutors de l'alumnat procedent del centre d'Educació Primària hauran de fer constar en la sol·licitud de confirmació de plaça i per ordre de preferència els centres de Secundària als quals opten. Dita sol·licitud cadrà que vaja acompanyada de la documentació que se cita en els apartats del quinze al vint-i-quatre de la citada ordre.
  
Els directors o titulars dels centres d'Educació Primària hauran de remetre la documentació de l'alumnat que finalitze els estudis el corresponent curs escolar al centre d'Educació Secundària sol·licitat en primer lloc, a més de la relació nominal dels sol·licitants, les seues respectives sol·licituds de confirmació de plaça i la documentació referida en el paràgraf anterior, que hagen aportat els pares o tutors.
  
Els directors territorials de Cultura i Educació designaran un inspector d'Educació perquè preste la seua col·laboració als directors dels centres afectats per l'adscripció en l'assignació d'un lloc escolar.
  
En el supòsit dels centres concertats, el director territorial de Cultura i Educació competent designarà un coordinador a proposta dels titulars dels centres d'Educació Secundària implicats.
  
Les actuacions dels directors i titulars dels centres, així com de l'inspector o coordinador, hauran d'assegurar, en tot cas, un lloc escolar a tot l'alumnat procedent d'un centre adscrit, tret que l'alumne haja optat per no exercir el seu dret a confirmar-hi plaça.
  
Els òrgans competents en l'admissió d'alumnat dels centres d'Educació Secundària citats assignaran les places a l'alumnat que les haja sol·licitades en primer lloc. S'hi haurà d'aplicar els criteris i les puntuacions establides en el capítol IV del Decret 27/1998, de 10 de març, del Govern Valencià, pel qual es regula l'admissió de l'alumnat als centres docents no universitaris de la Comunitat Valenciana sostinguts a partir de fons públics.
  
Una vegada finalitzada esta primera fase, les vacants o, si s'escau, les sol·licituds de plaça sense atendre hauran de ser trameses a l'inspector o coordinador, si s'escau, qui convocarà els directors o titulars respectivament dels centres de Secundària afectats per a assignar les vacants disponibles als sol·licitants que no hagueren obtingut plaça al centre de primer opció. La citada assignació de lloc escolar s'haurà d'efectuar igualment que l'anterior atenent la prioritat que consta en la sol·licitud de confirmació de plaça. així com els criteris i puntuacions establides en el capítol IV del Decret 27/1998, de 10 de març.
  
En el tauler d'anuncis de cada centre adscrit es publicaran les llistes provisionals d'assignació de llocs escolars, en què haurà d'incloure's tot l'alumnat afectat per l'adscripció.
  
En el termini de tres dies hàbils podran formular-se, davant el director o titular del centre d'Educació Secundària sol·licitat en primer lloc, les reclamacions que s'estimen oportunes, les quals hauran de resoldre's en el termini de 5 dies hàbils. Transcorregut dit termini, es publicaran als taulers d'anuncis dels centres les llistes definitives d'assignació de llocs escolars.
  
6. L'accés a una modalitat de Batxillerat o a un determinat cicle formatiu de Formació Professional de grau mitjà requerirà, en tot cas, procés d'admissió, al marge del fet que l'alumne ja estiga cursant altres ensenyaments, fins i tot no obligatoris, al mateix centre. El canvi de curs en la modalitat o cicle per al qual haja sigut admès no requerirà un nou procés d'admissió.
  
Tercer
  
Les adscripcions de centres a l'efecte d'admissió, previstes en l'article 10 del Decret 27/1998, de 10 de març, hauran de resoldre's abans del 31 de març anterior al curs per al qual seran efectives i seguir la següent tramitació:
  
a) En el supòsit de les adscripcions que s'incoen d'ofici:
  
1. La direcció territorial de Cultura i Educació podrà efectuar, abans del 31 de gener, les propostes d'adscripció ?o de modificació de les adscripcions vigents- que considere oportunes, acompanyades dels respectius informes de la Inspecció Educativa. Estes propostes i els informes indicats seran tramesos a la Direcció General de Centres Docents, la qual dictarà resolució, a la vista de la proposta evacuada i després del corresponent estudi de les necessitats d'escolarització i efectuada la pertinent planificació educativa.
  
2. En els supòsits en què no conste proposta d'adscripció, la Direcció General de Centres Docents també podrà dictar resolució després dels oportuns estudis de necessitats d'escolarització i de planificació, sense perjudici que puga demanar els informes que estime oportuns a la pròpia Direcció Territorial de Cultura i Educació o a la Inspecció Educativa.
  
b) En el cas de les adscripcions que s'inicien a instància del titular o dels titulars de centres privats:
  
1. La sol·licitud d'adscripció ?o de modificació de l'adscripció- haurà de ser formulada conjuntament, abans del 31 de gener, en un mateix document, pels titulars dels centres l'adscripció dels quals s'inste, i anar dirigida a la direcció territorial de Cultura i Educació en l'àmbit de la qual es troben ubicats els centres. En cas que es tracte de centres de municipis de províncies diferents, la direcció territorial de Cultura i Educació competent serà aquella en l'àmbit de la qual es trobe ubicat el centre del nivell educatiu superior, objecte d'adscripció.
  
2. La direcció territorial de Cultura i Educació tramitarà, a la Direcció General de Centres Docents abans de l'1 de març, la sol·licitud, la seua proposta i l'informe de la Inspecció Educativa.
  
3. La Direcció General de Centres Docents, si de l'elaboració dels estudis d'escolarització i planificació preceptius es dedueix la improcedència d'accedir a allò que s'ha sol·licitat, comunicarà als titulars dels centres afectats les circumstàncies que conduïsquen a desestimar la seua sol·licitud perquè efectuen les al·legacions que estimen oportunes. Una vegada transcorregut el termini per formular al·legacions, que no podrà ser inferior a 10 dies, la Direcció General dictarà la resolució corresponent. La petició s'entendrà desestimada, si la resolució no es dicta en el termini establit.
  
4. Els titulars dels centres podran sol·licitar deixar sense efecte l'adscripció. Si dita sol·licitud s'efectua després de l'acord previ dels titulars dels centres afectats per l'adscripció, esta esdevindrà efectiva el curs immediatament posterior. En cas que la petició de deixar sense efecte l'adscripció no la formulen tots els titulars dels centres afectats, esta no esdevindrà efectiva fins que no transcórreguen dos cursos escolars. En tot cas, la Direcció General dictarà resolució i podrà modificar, per necessitats urgents d'escolarització, el termini en què es faça efectiu allò sol·licitat. Els terminis per a sol·licitar deixar sense efecte l'adscripció i resoldre dita sol·licitud seran els mateixos que per a la sol·licitud d'adscripció.
  
c) En el supòsit de l'adscripció d'un centre privat a un públic:
  
1. La sol·licitud d'adscripció d'un centre privat a un centre públic ?o de modificació de l'adscripció- haurà de ser formulada abans del 31 de gener pel representant del titular del centre l'adscripció del qual s'inste i haurà de dirigir-se a la direcció territorial de Cultura i Educació, en l'àmbit de la qual es troben ubicats els centres afectats. En cas que es tracte de centres de municipis de províncies diferents, la direcció territorial de Cultura i Educació competent serà aquella en l'àmbit de la qual es trobe ubicat el centre del nivell educatiu superior, objecte d'adscripció.
  
2. La direcció territorial de Cultura i Educació tramitarà, a la Direcció General de Centres Docents, abans de l'1 de març, la sol·licitud i la proposta, acompanyades de l'informe de la Inspecció Educativa.
  
3. La Direcció General de Centres Docents, si de l'elaboració dels estudis d'escolarització i planificació preceptius es dedueix la improcedència d'accedir a allò que s'ha sol·licitat, comunicarà al titular del centre afectat les circumstàncies que condueixen a desestimar la seua sol·licitud perquè efectue les al·legacions que estime oportunes. Una vegada transcorregut el termini per a formular al·legacions, que no podrà ser inferior a 10 dies, la Direcció General dictarà resolució. La petició s'entendrà desestimada si la resolució no es dicta en el termini establit.
  
3. Podrà deixar-se sense efecte l'adscripció, bé d'ofici bé a instància del centre que la va sol·licitar. La Direcció General dictarà resolució, després de l'audiència prèvia del titular del centre privat, i determinarà el termini en què aquesta es faça efectiva. En tot cas la resolució serà motivada.
  
Els terminis per a sol·licitar deixar sense efecte l'adscripció i resoldre la sol·licitud seran els mateixos que per a la sol·licitud d'adscripció. La petició s'entendrà desestimada si la resolució no es dicta en el termini establit.
  
d) Dictada la resolució en qualsevol dels tres supòsits anteriors, esta es notificarà:
  
- als directors dels centres, quan aquests siguen públics;
  
- als titulars, quan es tracte de centres privats sostinguts a partir de fons públics.;
  
- i al president o presidents. dels consells. escolars municipals en l'àmbit d'acció dels quals s'ubiquen els centres objecte de la resolució. En el cas que aquests no estigueren constituïts, es remetrà la notificació als ajuntaments de la localitat o localitats on, així mateix, s'ubiquen els centres.
  
Quart
  
1. En el primer trimestre de l'any natural, el director territorial de Cultura i Educació competent dictarà resolució en què es determine el calendari d'admissió d'alumnat als centres sostinguts a partir de fons públics del seu àmbit competencial. Haurà de fixar, així mateix, el calendari extraordinari d'admissió, exclusivament per a aquells centres i nivells que comporten proves extraordinàries de setembre.
  
2. La citada resolució fixarà, de la mateixa manera, el calendari per la confirmació de plaça, previst en l'apartat segon, paràgraf 5é, que serà anterior al procés d'admissió.
  
En el supòsit que hi haja centres docents adscrits a altres centres, alguns d'ells de distint àmbit provincial, es dictarà resolució específica per a la confirmació de plaça que haurà de ser conjunta dels directors territorials de Cultura i Educació competents.
  
3. En la resolució a què es refereix aquest apartat, hauran de constar necessàriament els terminis màxims de:
  
Confirmació de plaça,
  
Publicitat de les àrees d'influència
  
Constitució de les comissions d'escolarització
  
Publicitat dels centres receptors, si s'escau
  
Publicitat de les vacants existents en cada centre
  
Presentació de sol·licituds d'admissió i dels documents acreditatius de les circumstàncies a què es refereixen els apartats del 15 al 25 d'aquesta ordre
  
Publicitat de les llistes d'alumnes admesos i no admesos
  
Formalització de matrícula als centres
  
Comunicació de les vacants existents a què es refereix l'apartat 11
  
Així mateix, la resolució haurà de contindre, a títol informatiu, l'import del salari mínim interprofessional fixat pel govern de la nació, per a l'any natural a què es refereix la declaració de la renda citada en l'apartat 15 d'aquesta ordre.
  
Cinquè
  
1. La determinació de les àrees d'influència pel director territorial de Cultura i Educació competent haurà de regir-se per allò que s'ha establit en l'article 8 del Decret 27/1998, de 10 de març.
  
2. La seua delimitació es farà pública mitjançant la comunicació als consells escolars municipals i a les comissions d'escolarització dels domicilis inclosos en cadascuna de les àrees d'influència.
  
Sisè
  
1. Les direccions territorials de Cultura i Educació podran establir, en el marc d'allò que s'ha establit en l'article 12 del Decret 27/1998, de 10 de març, les comissions d'escolarització que es consideren necessàries. La constitució de dites comissions haurà de fer-se amb la suficient antelació perquè les funcions preparatòries del procés d'admissió, atribuïdes a les comissions d'escolarització, puguen ser efectuades correctament.
  
2. L'àmbit territorial d'actuació de les comissions d'escolarització serà el que determine la corresponent direcció territorial de Cultura i Educació, la qual establirà, així mateix, els procediments adequats que asseguren la coordinació entre elles per al compliment de les funcions que tinguen atribuïdes.
  
3. Les comissions d'escolarització s'ocuparan, en el seu àmbit respectiu, de:
  
a) Informar els interessats sobre els centres sostinguts a partir de fons públics i sobre les places disponibles d'aquests.
  
b) Facilitar, als centres docents del seu àmbit, la informació i documentació necessàries per a la formalització de les sol·licituds de plaça.
  
c) Designar, si s'escau, els centres receptors de les sol·licituds d'admissió, que es remetran posteriorment al centre que corresponga.
  
d) Comprovar que cada alumne ha presentat una única instància.
  
e) Comprovar que als centres docents s'ha publicat, al tauler d'anuncis, l'àrea d'influència dels centres, el calendari de matriculació, la normativa aplicable i les places vacants.
  
f) Resoldre els problemes d'escolarització que li formulen els consells escolars o, si s'escau, les comissions de districte.
  
g) Resoldre les reclamacions formulades en matèria d'admissió d'alumnat, contra els acords i decisions dels centres públics.
  
h) Informar la direcció territorial de Cultura i Educació corresponent o la comissió municipal d'escolarització, en el supòsit de comissions de districte, dels problemes d'escolarització del seu àmbit competencial i proposar, si s'escau, l'adopció de les mesures pertinents.
  
i) Verificar, després de l'estudi de les dades del padró, les previsions de demanda de places escolars, el nombre de vacants existents i les sol·licituds sense atendre als centres del seu àmbit competencial.
  
j) Escolaritzar l'alumnat que no hi haja obtingut plaça.
  
k) Decidir, una vegada escoltats els sectors afectats, en especial els pares o tutors de l'alumnat, l'escolarització dels alumnes que tinguen necessitats educatives especials i els pertanyents a minories que viuen en condicions socials extremes que dificulten la seua integració escolar, tot això sense perjudici que els pares o tutors puguen exercir els drets reconeguts en el Decret 27/1998, de 10 de març, o en aquesta ordre. La decisió de les comissions d'escolarització, que caldrà adoptar en un moment anterior a la determinació de vacants dels centres, tendirà a aconseguir una efectiva integració dels alumnes al·ludits, sense menyscabament de les competències atribuïdes als directors territorials de Cultura i Educació.
  
Setè
  
Les comissions d'escolarització, en la sessió constitutiva, podran fixar el calendari de reunions a celebrar en el o els processos d'admissió de l'alumnat per a aqueix curs escolar. Aquest acord tindrà els efectes de convocatòria per a les successives reunions, de manera que s'entén que així queden citats per a estes reunions els membres de la comissió.
  
Vuitè
  
1. Les comissions municipals d'escolarització hauran d'estar integrades per:
  
El president del Consell Escolar Municipal, o persona en qui delegue, qui actuarà com a president de la comissió. En el supòsit que no s'haja constituït el consell escolar municipal, serà un representant de l'Ajuntament qui hi ocuparà el lloc.
  
Dos representants de les associacions de pares, en representació del sector públic i privat sostingut a partir de fons públics, respectivament.
  
Dos representants dels alumnes: un pel sector públic i un altre pel sector privat sostingut a partir de fons públics, en els nivells en què l'alumnat tinga representació plena en el consell escolar.
  
El director d'un centre públic.
  
El titular o representant d'aquest en un centre privat finançat a partir de fons públics.
  
Els presidents de les comissions de districte, en cas que n'hi haja.
  
La representació de l'administració educativa, designada pel director territorial de Cultura i Educació competent, en un nombre no superior a tres.
  
2. En estes comissions, hi actuarà de secretari el del consell escolar municipal o un funcionari designat pel president del consell escolar municipal.
  
3. El Consell Escolar Municipal designarà les persones en què recaiga la representació dels pares, alumnat, direcció i titularitat dels centres docents privats finançats a partir de fons públics.
  
4. Els membres de la Comissió podran acordar que se cite a les reunions totes les persones que es consideren oportunes per contribuir a la millor consecució dels fins que esta té atribuïts. Dites persones hi desplegaran funcions d'assessorament encara que no tinguen la consideració de membres de la comissió.
  
Novè
  
1. La direcció territorial de Cultura i Educació, a proposta de la comissió municipal d'escolarització, podrà constituir les comissions de districte que es consideren necessàries, en funció del nombre de centres escolars existents.
  
2. Les comissions de districte podran ser per a un o diversos nivells o etapes educatives, i estaran integrades per:
  
El president, qui serà designat pel director territorial de Cultura i Educació. Esta designació correspondrà preferentment a un inspector d'Educació.
  
Els directors dels centres públics del districte.
  
Els titulars o representants d'aquests dels centres privats finançats a partir de fons públics del districte.
  
Dos representants de les associacions de pares i dos representants dels alumnes, si s'escau, designats pel consell escolar municipal.
  
Un membre del consell escolar municipal, designat per l'ajuntament.
  
3. En l'acte de constitució, la comissió de districte en designarà el secretari entre els directors dels centres.
  
Deu
  
1. Quan hi concórreguen les circumstàncies previstes en l'article 12.3 del Decret 27/1998, la direcció territorial de Cultura i Educació podrà constituir comissions sectorials d'escolarització perquè efectuen el procés d'admissió de l'alumnat en determinats nivells educatius, o, fins i tot, dins d'aquests, per a determinades modalitats de Batxillerat o cicles formatius de grau mitjà, en l'àmbit territorial que se'ls encomane. Els seus membres seran designats per la direcció territorial i, a més, hauran d'estar integrades, almenys, per:
  
President, qui hi representarà a l'administrativa educativa
  
Secretari
  
El director d'un centre públic
  
El titular d'un centre privat sostingut a partir de fons públics o el seu representant
  
Un representant de les associacions de pares d'alumnes
  
Un representant de l'alumnat, en el supòsit que es tracte de nivells en què aquestos tinguen representació
  
Un representant de l'administració local, proposat per la Federació Valenciana de Municipis i províncies
  
2. Quan determinades modalitats de Batxillerat o determinats cicles formatius de Formació Professional tiguen àrees d'influència que abracen municipis corresponents a distintes províncies, les direccions territorials implicades podran constituir comissions sectorials d'escolarització, en què els membres hauran de ser designats de comú acord per les citades direccions territorials.
  
Onze
  
1. Els centres docents hauran d'oferir totes les places del primer curs del nivell inferior, sostingut total o parcialment a partir de fons públics que compten, llevat que tinguen adscrit un centre segons el procediment que s'estableix en l'article 10 del Decret 27/1998, de 10 de març, i en l'apartat tercer d'aquesta ordre. Així mateix, quan hi haja vacants dels cursos restants.
  
2. Per a determinar-ne les vacants, es restaran prèviament quan n'hi haja:
  
Les places escolars reservades per a l'alumnat del propi centre, en els casos establits en aquesta ordre, sempre que aquest haja presentat la sol·licitud de confirmació de plaça.
  
Les assignades a l'alumnat procedent dels centres adscrits, sempre que haja instat la confirmació de plaça.
  
Les corresponents a l'alumnat escolaritzat per raons de transport escolar, conforme a allò que s'ha establit en la disposició addicional sexta del Decret 27/1998, de 10 de març.
  
3. Les vacants disponibles que s'hagen d'oferir en cada curs i la modalitat lingüística, les hauran de determinar:
  
El director dels centres públics, respecte de l'Educació Infantil, Primària i primer cicle d'Educació Secundària Obligatòria, quan esta s'ubique en col·legis de Primària.
  
El titular dels centres concertats, respectes de tots els nivells.
  
El director territorial de Cultura i Educació, respecte dels centres d'Educació Secundària de titularitat de l'administració pública.
  
4. Les relacions de llocs escolars disponibles, que s'ajustaran als annexos V a IX d'aquesta ordre, s'hauran de trametre a la comissió d'escolarització i ser exposats de forma visible als taulers d'anuncis del centre, en el termini establit.
  
Dotze
  
1. Les comissions d'escolarització hauran de comprovar que cada un dels centres docents inclosos al seu àmbit territorial d'actuació faciliten la informació necessària i exposen, al seu tauler d'anuncis, el següent:
  
Normativa reguladora de l'admissió d'alumnes en centres docents sostinguts a partir de fons públics i en especial l'annex IV d'aquesta ordre.
  
Llista de places vacants per al curs acadèmic a què es refereix el procés d'admissió, segons els annexos V a IX d'aquesta ordre.
  
Àrees d'influència i àrees limítrofs del centre.
  
Els centres receptors, si s'han designat, la seua direcció i l'horari d'atenció al públic.
  
El calendari d'admissió d'alumnat que se cita en l'apartat quart d'aquesta ordre.
  
El projecte educatiu del centre.
  
Tretze
  
1. Les sol·licituds s'hauran d'ajustar al model oficial, publicat com a annex II i III a aquesta ordre, que es facilitarà gratuïtament als centres escolars i als centres receptors que, si s'escau, determine la comissió d'escolarització.
  
L'exigència d'altres dades distintes a les que s'hi reflecteixen, haurà de ser autoritzada expressament per la direcció territorial de Cultura i Educació.
  
No podrà autoritzar-se la inclusió de dades el coneixement de les quals puga implicar discriminació de l'alumne per raons ideològiques, religioses, morals, socials, racials, de sexe o de naixement.
  
2. Les instàncies i la documentació s'hauran de presentar al centre en què sol·licita plaça en primera opció o al centre receptor que, si s'escau, es determine.
  
Podran habilitar-se com a centres receptors una dependència administrativa o un centre escolar.
  
Catorze
  
1. En cas que el sol·licitant hi presente més d'una instància, o bé una instància i una confirmació de plaça, no es tindrà en compte cap d'elles i es procedirà a l'escolarització de l'alumne al centre en què, una vegada finalitzat el procés d'admissió, hi queden llocs vacants que per dret li corresponga. De la mateixa manera es procedirà respecte de les instàncies que es presenten fora de termini i quan es comprove la falsedat de la documentació aportada per a acreditar les circumstàncies objecte de baremació.
  
2. La documentació aportada després de la data establida no serà tinguda en compte a l'efecte de baremació.
  
3. Les sol·licituds d'admissió s'hauran d'acompanyar de la documentació que s'estableix en els apartats següents.
  
Quinze
  
1. La renda anual de la unitat familiar s'haurà d'acreditar mitjançant l'aportació d'un dels següents documents:
  
a) Full de liquidació i document d'ingrés o devolució de la declaració de l'Impost sobre la Renda de les Persones Físiques, bé conjunta de la unitat familiar be individual de cada un dels membres que la componen.
  
En el citat document d'ingrés o devolució haurà de figurar el segell que, estampat en el moment de la presentació, acredite dita presentació en qualssevol de les oficines habilitades per a la seua recepció.
  
b) Certificació expedida a l'efecte per l'Agència Estatal d'Administració Tributària, del fet que els membres de la unitat familiar a la qual pertany el sol·licitant no ha presentat l'esmentada declaració.
  
Així mateix, s'haurà d'aportar declaració jurada de no rebre prestacions no contributives, o, en cas contrari, certificació acreditativa del seu import, expedida per l'organisme competent.
  
2. La documentació abans citada correspondrà a l'exercici fiscal, anterior en dos anys a l'any natural en què se sol·licita la plaça escolar.
  
3. En el cas que s'opte per no aportar la documentació fiscal mencionada, s'haurà d'atribuir la puntuació mínima prevista en el criteri de rendes familiars en el barem establit en el Decret 27/1998, de 10 de març.
  
4. La renda de la unitat familiar es determinarà dividint els ingressos totals entre el nombre de membres que la componen. Això s'haurà d'acreditar mitjançant el llibre de família. A aquest efecte, es considerarà unitat familiar la formada pels cònjuges i els fills menors de 18 anys, així com els majors d'aquesta edat i menors de 26 anys que convisquen al domicili familiar i no perceben cap tipus d'ingressos.
  
Setze
  
1. El domicili familiar s'haurà d'acreditar mitjançant la presentació del DNI del pare/mare o tutor i d'un rebut recent d'aigua, llum o telèfon actualitzat o contracte de lloguer. Si hi ha discrepància entre els domicilis que figuren en els dos documents es podrà requerir un certificat de residència lliurat per l'ajuntament.
  
2. El lloc de treball de qualssevol dels pares o del tutor podrà ser considerat, a instància del sol·licitant, que té els mateixos efectes de baremació que el domicili familiar, en l'admissió d'alumnes que hi desitgen cursar Educació Infantil, Educació Primària o Educació Secundària Obligatòria.
  
Per a la justificació d'aquesta circumstància, haurà d'aportar-se document que acredite suficientment la relació laboral i domicili del centre de treball. En el supòsit de treballadors per compte propi, s'haurà d'acreditar el pagament de l'Impost d'Activitats Econòmiques i, si s'escau, l'alta en el Règim Especial de la Seguretat Social.
  
3. Quan l'alumne residisca en un internat, es considerarà, a l'efecte de la seua escolarització, el domicili de la residència com a domicili de l'alumne, i això sense perjudici de l'aplicació de les normes específiques per a aquest supòsit que es dicten en desplegament de la disposició addicional setena del Decret 27/1998, de 10 de març.
  
Disset
  
La circumstància que ambdós pares siguen treballadors en activitat, prevista en l'article 14.2.e) del Decret 27/1998, de 10 de març, s'haurà d'acreditar aportant el document que justifique suficientment la relació laboral i el domicili del centre de treball.
  
En el supòsit de treballadors pel seu compte, s'haurà d'acreditar el pagament de l'Impost d'Activitats Econòmiques i, si s'escau, l'alta en el Règim Especial de la Seguretat Social.
  
La monoparentalitat s'haurà d'acreditar presentant el llibre de família, sentència judicial o document equivalent.
  
Divuit
  
La situació prevista en l'article 14.2. g) del Decret 27/1998, s'haurà d'acreditar presentant la corresponent certificació de l'Institut Nacional d'Ocupació.
  
Dinou
  
1. Només es computarà l'existència de germans matriculats al centre, si aquestos hi estan cursant ensenyaments i hi van a continuar assistint el curs escolar per al qual se sol·licita l'admissió.
  
2. Els òrgans competents dels centres hauran de verificar aquest aspecte.
  
Vint
  
1. Els resultats acadèmics obtinguts per l'alumne es tindran en compte per al Batxillerat d'Arts.
  
2. Els alumnes hauran d'aportar, a més dels documents ressenyats de forma general, certificat acadèmic en què consten les qualificacions obtingudes en l'Educació Secundària Obligatòria, Àrea d'Educació Plàstica i Visual.
  
3. Per a valorar esta circumstància se sumaran la totalitat de les qualificacions obtingudes i es dividirà pel nombre de sumands. El resultat així obtingut se sumarà a la puntuació resultant de l'aplicació dels restants criteris.
  
4. Les qualificacions es computaran segons la següent escala numèrica:
  
- Insuficient: 3
  
- Suficient: 5,5
  
- Bé: 6,5
  
- Notable: 7,5
  
- Excel·lent: 9
  
Vint-i-u
  
La circumstància de compaginar estudis de règim generals i ensenyaments artístics reglats s'haurà d'acreditar presentant el certificat del centre corresponent. El consell escolar, per a atendre aquest criteri, ponderarà la proximitat del centre i el nivell cursat per l'alumne.
  
Vint-i-dos
  
La condició d'esportista d'elit s'haurà d'acreditar mitjançant certificat expedit per la Direcció General de l'Esport de la Conselleria de Benestar Social.
  
Vint-i-tres
  
1. Les minusvalideses dels alumnes, els seus pares, germans o tutors s'hauran d'acreditar mitjançant el corresponent certificat emés per la Conselleria de Benestar Social, que especifique classe i grau d'aquests.¡
  
1,5 punts a partir del 33%
  
2,5 punts més del 65%
  
3 punts més del 75%
  
2. L'alumnat que tinga necessitats educatives especials haurà de disposar del dictamen emés per l'equip d'Orientació Educativa i Psicopedagògica i de l'informe-proposta d'escolarització emés per la Inspecció Educativa, a l'efecte del que preveu l'apartat sisè 4.k) d'aquesta ordre.
  
Vint-i-quatre
  
La condició de membre de família nombrosa s'haurà d'acreditar aportant el títol oficial de família nombrosa a què fa referència l'article 7 de la Llei 25/1971, de 19 de juny, de Protecció a les Famílies Nombroses (BOE de 28 de desembre).
  
Vint-i-cinc
  
La circumstància del fet que l'alumne ja estiga matriculat al propi centre en un altre nivell educatiu no requerirà cap acreditació. Quan escaiga, el propi centre aplicarà l'esmentat criteri.
  
Vint-i-sis
  
La circumstància prevista en l'article 14.2 h) del Decret 27 /1998, serà fixada i feta pública al tauler d'anuncis prèviament a l'inici del procés d'admissió d'alumnat.
  
Vint-i-set
  
1. Sense perjudici de la facultat dels consells escolars dels centres públics o dels titulars dels centres docents privats sostinguts a partir de fons públics per a demanar als sol·licitants la documentació que estimen necessària per a la justificació, en cada cas, de les situacions o circumstàncies al·legades, les comissions d'escolarització podran sol·licitar dels òrgans administratius competents les actuacions necessàries per a la seua verificació.
  
2. Segons allò disposat en l'article 26 del Decret 27/1998, de 10 de març, la falsedat en les dades aportades donarà lloc a l'anul·lació de la sol·licitud i l'escolarització de l'alumne en la forma prevista en l'apartat 14.1 d'aquesta ordre. Si esta circumstància es coneix quan el curs escolar s'haja iniciat, el director territorial de Cultura i Educació podrà, excepcionalment i després de la valoració del temps transcorregut i les circumstàncies especials que hi puguen concórrer, disposar que l'alumne acabe el curs al centre i se sotmeta a un nou procés d'admissió el següent curs escolar.
  
Vint-i-vuit
  
Una vegada rebudes les sol·licituds, si al centre hi ha places suficients per a atendre-les totes, s'inclouran estes en la llista provisional d'alumnes admesos, que serà enviada al seu torn a la comissió corresponent o, si no n'hi ha, a la direcció territorial de Cultura i Educació, amb especificació, si s'escau, de les places vacants.
  
Vint-i-nou
  
1. Als centres en què el nombre de sol·licituds siga superior al de places disponibles, l'òrgan competent per a l'admissió d'alumnes assignarà a cada una d'aquelles la puntuació que corresponga, segons el barem establit en el capítol IV del Decret 27/1998, de 10 de març, i les ordenarà segons la puntuació obtinguda.
  
2. Els empats que, si s'escau, es produïsquen es dirimiran aplicant els criteris previstos en l'article 21 del citat Decret.
  
Trenta
  
1. Efectuada la baremació, s'elaborarà la llista provisional d'alumnes admesos en què figuraran els sol·licitants segons l'ordre de la puntuació obtinguda fins cobrir la totalitat de les places vacants. Esta llista s'ajustarà al model que figura com annex X d'aquesta ordre.
  
2. En cas que hi haja alumnes que no resulten admesos, aquestos constaran segons la puntuació obtinguda en la llista d'alumnes no admesos que figura com annex XI a aquesta ordre.
  
3. Les dues llistes hauran de ser trameses, en el termini que s'indique, a la comissió d'escolarització que corresponga, a més de la documentació aportada per l'alumnat no admès, per tal d'acreditar les circumstàncies objecte de baremació.
  
Trenta-u
  
1. La comissió d'escolarització, rebudes les llistes provisionals dels centres docents del seu àmbit competencial, procedirà a incloure els alumnes no admesos al centre de primera opció en la llista provisional d'alumnes admesos del centre de segona opció, en el cas que en aquest hi haja vacants.
  
2. Quan hi haja més demandants que places vacants, es procedirà a una nova avaluació d'aquests sol·licituds, en funció de les circumstàncies al·legades i acreditades en relació a aquest segon centre docent i s'afegiran, segons la puntuació obtinguda, en la llista provisional d'alumnes admesos fins cobrir la totalitat de les vacants existents.
  
3. Si tampoc no obté plaça escolar al centre elegit en segon lloc, s'aplicarà el mateix sistema pel que fa al centre de tercera opció.
  
4. En el supòsit que tampoc es puga escolaritzar al tercer centre sol·licitat, les comissions d'escolarització posaran en coneixement dels pares o tutors o de l'alumnat , si s'escau, la relació de centres que tinguen places vacants, perquè opten per alguna, segons el que respecte d'això establisca la Conselleria de Cultura, Educació i Ciència.
  
Trenta-dos
  
1. Una vegada adjudicada plaça escolar a tots els sol·licitants, la comissió d'escolarització haurà de trametre les llistes provisionals d'alumnes admesos i no admesos a cada centre docent, el qual procedirà a la seua publicació al tauler d'anuncis.
  
2. En la llista d'alumnes no admesos haurà de figurar el centre docent en què l'alumne ha obtingut plaça escolar.
  
3. En cada una de les llistes, que s'hauran d'ajustar als models que figuren com a annexos X i XI d'aquesta ordre, caldrà que consten el total de punts obtinguts per criteris prioritaris i el total dels obtinguts per criteris complementaris.
  
Trenta-tres
  
1. Les llistes provisionals d'alumnes admesos i no admesos podran ser objecte de reclamació, davant de l'òrgan competent del centre en el termini de 3 dies hàbils comptadors des de la seua publicació.
  
2. A la vista de les reclamacions, l'òrgan competent aprovarà i publicarà les llistes definitives d'alumnat admès i no admès, que s'hauran d'ajustar als models establits en els annexos XII i XIII, una còpia dels quals haurà de ser remesa a la comissió d'escolarització.
  
3. En cas que l'admissió s'haja sol·licitat en un centre públic, els interessats podran formular reclamació contra les llistes definitives d'alumnat admès i no admès, en el termini de 4 dies des de la seua publicació, davant de la comissió d'escolarització que corresponga, qui resoldrà en el termini de 5 dies hàbils. Contra dita resolució els interessats podran interposar recurs ordinari davant del director territorial corresponent en el termini d'un mes comptador des de la recepció de l'acord adoptat per la comissió d'escolarització o compliment del termini establit per a l'adopció de l'acord. La resolució del director territorial posarà fi a la via administrativa.
  
4. En el cas que l'admissió s'haja sol·licitat en un centre privat sostingut a partir de fons públics, els interessats podran formular denúncia davant de la direcció territorial de Cultura i Educació corresponent, la qual iniciarà, si s'escau, el procediment previst en els articles 61 i següents de la Llei Orgànica 8/1985, Reguladora del Dret a l'Educació.
  
Trenta-quatre
  
1. Els alumnes admesos hauran de formalitzar la matrícula en el període que s'establisca, per a la convocatòria en què han obtingut plaça, per la Direcció Territorial d'Educació, segons allò que s'ha disposat en l'apartat quart d'aquesta ordre.
  
2. No es podrà formalitzar matrícula per a cursar, de manera simultània, dos o més ensenyaments de règim general al mateix centre o a centres distints, si aquestos estan sostinguts a partir de fons públics.
  
3. En cas que no s'efectue la matrícula en el termini expressat, hi caldrà aplicar allò que s'ha establit en l'article 23 del Decret 27/1998, de 10 de març.
  
Trenta-cinc
  
1. Per a la formalització de la matrícula, caldrà aportar:
  
1.1) El llibre de família o, si no se'n disposa, un certificat de la inscripció de naixement lliurada pel Registre Civil.
  
Esta documentació haurà d'acreditar que l'alumne compleix els requisits d'edat establits en els articles 9, apartat primer, 12 i 17 de la Llei Orgànica 1/1990, de 3 d'octubre, d'Ordenació General del Sistema Educatiu.
  
A aquest efecte es comprovarà que l'alumne compleix o complirà el requisit de l'edat exigida, abans que finalitze l'any natural en què s'inicia el curs acadèmic a què pretén accedir.
  
1.2) Quan es tracte d'alumnes procedents d'un altre centre, caldrà presentar la certificació de baixa del centre anterior i fer-hi esment de la seua situació acadèmica.
  
La citada certificació s'haurà d'ajustar al model que figura com a annex VI de la Resolució de 28 de juliol de 1993, de la Direcció General de Centres Docents, per la qual es regula la sol·licitud i registre dels llibres d'escolaritat de l'ensenyament bàsic i de les qualificacions de Batxillerat de la Comunitat Valenciana (DOGV de 13 de setembre).
  
La documentació aportada haurà d'acreditar que l'alumne compleix els requisits acadèmics exigits per l'ordenament jurídic vigent per al nivell educatiu i curs a què pretén accedir.
  
No caldrà que aporte la certificació de baixa, l'alumnat que haja cursat el primer cicle d'Educació Secundària Obligatòria en un col·legi d'Educació Primària, autoritzat provisionalment per a impartir aquestos ensenyaments. Aquest alumnat haurà d'acreditar la seua situació acadèmica mitjançant una única fotocòpia degudament confrontada i que incloga les pàgines 20 i 21 del seu llibre d'escolaritat, en què consten els resultats de l'avaluació del primer cicle d'Educació Secundària Obligatòria i l'acord de promoció de l'alumne al tercer curs dels citats ensenyaments.
  
1.3) El document sanitari obligatori per a l'inici de l'etapa educativa establit en l'Ordre de 14 de gener de 1993, de la Conselleria de Sanitat i Consum (DOGV de 3 de febrer). Aquest document, segons allò que s'ha establit en la disposició citada, es facilitarà als centres receptors de sol·licituds de plaça i als centres sanitaris i serà emplenat gratuïtament pel facultatiu que tinga al seu càrrec el control sanitari de l'alumne/a.
  
2. En els casos en què tot i produir-s'hi un canvi de centre no se'n requerisca procés d'admissió, la documentació a què es refereix l'apartat anterior es remetrà d'ofici d'un centre a un altre.
  
Trenta-sis
  
Per a l'assignació del torn de classes, en centres dependents de la Generalitat Valenciana, tindran preferència els esportistes d'elit i l'alumnat que curse ensenyaments reglats de grau mitjà de música i dansa.
  
Trenta-set
  
1. Finalitzat el procés , les comissions d'escolarització remetran a la direcció territorial de Cultura i Educació corresponent la relació de vacants dels centres de la seua competència segons els annexos XIV al XV d'aquesta ordre.
  
2. L'alumnat que necessite ser escolaritzat després dels períodes normals de matriculació, haurà d'acudir a la comissió d'escolarització corresponent, si n'hi ha, perquè l'informe dels centres pròxims al seu domicili que tinguen vacants i puga triar en quin vol matricular-se.
  
3. Els directors territorials de Cultura i Educació adoptaran les mesures necessàries, dins del seu àmbit territorial, per assegurar l'admissió d'alumnes per raons urgents o especials d'escolarització.
  
Trenta-vuit
  
Als centres docents de caràcter singular acollits a convenis subscrits per la Conselleria de Cultura, Educació i Ciència i altres entitats, s'hi podrà incloure un criteri complementari addicional que definisca la situació de singularitat que presenta el centre o centres acollits a conveni. Dita inclusió bé podrà efectuar-se en el propi conveni, indicant de la mateixa manera la puntuació que s'atorga per a aquest apartat, o bé podrà regular-se per ordre de la Conselleria de Cultura, Educació i Ciència.
  
Trenta-nou
  
1 La Direcció General de Centres Docents podrà autoritzar la creació de grups específics d'alumnat esportista d'elit en centres ordinaris.
  
2. Per a la constitució d'aquests grups serà necessària la sol·licitud expressa de la Direcció General d'Esports de la Conselleria de Benestar Social.
  
3. Estos grups es constituiran preferentment en centres que tinguen dotacions esportives especials o en aquells que estiguen ubicats en les proximitats de les instal·lacions en què l'alumnat efectue els seus entrenaments.
  
Quaranta
  
En aquells centres que tinguen internat, excepte els expressament exceptuats en aquesta ordre, es computaran 3 punts pel criteri complementari del fet que el sol·licitant d'admissió estiga residint o vaja a residir a l'internat. Esta puntuació s'haurà d'afegir a la resta de punts obtinguts per criteris complementaris i tindrà un límit màxim de 6 punts. Per a fer efectiu el que s'estableix en aquest apartat s'haurà de sol·licitar autorització expressa de la Direcció General de Centres Docents.
  
DISPOSICIONS TRANSITÒRIES
  
Primera
  
Aquesta ordre s'aplicarà en l'admissió d'alumnes els ensenyaments establits en la Llei 14/1970, fins la seua extinció. En aquest supòsit s'utilitzaran els annexos del XVI, XVII i XVIII.
  
Segona
  
L'admissió d'alumnat als centres d'Ensenyament Infantil dependents de la Generalitat Valenciana, es regirà per aquesta ordre. A aquest efecte s'haurà de fer ús dels documents que figuren com a annexos en esta, referits a l'Educació Infantil, primer cicle.
  
Els centres que no tinguen constituït el consell escolar hauran d'aplicar allò establit en la disposició addicional primera de la citada ordre.
  
Tercera
  
1. Les referències que es contenen en els apartats 2 i 4 de aquesta ordre, respecte de l'adscripció dels centres d'Educació Primària a centres d'Educació Secundària, hauran d'entendre's tant en el supòsit que al centre de Primària no s'impartisca Secundària Obligatòria com en el supòsit que al centre de Primària s'impartisca provisionalment el primer cicle dels mencionats ensenyaments.
  
2. En el primer cas, l'adscripció tindrà l'efecte d'assignació de lloc escolar al primer curs d'Educació Secundària Obligatòria al centre de Secundària.
  
3. En el segon supòsit l'adscripció tindrà l'efecte d'assignació de lloc escolar al tercer curs d'Educació Secundària Obligatòria al centre de Secundària.
  
Quarta
  
1. Els terminis continguts en l'apartat tercer de l'ordre, i en allò que es refereix a les adscripcions que hagen de tindre efecte per al curs escolar 1998/1999, hauran de ser substituïts pels següents:
  
Les adscripcions hauran de resoldre's abans del 30 d'abril de 1998.
  
Les sol·licituds d'adscripció ?o de modificació de l'adscripció- a què es refereixen els paràgrafs b.1 i c.1 podran formular-se fins el 15 d'abril de 1998.
  
Les direccions territorials de Cultura i Educació hauran de tramitar les sol·licituds d'adscripció abans del 22 d'abril de 1998.
  
El termini per a formular-hi al·legacions a què es refereixen els paràgrafs b.3 i c.3 queda reduït a 5 dies.
  
2. S'amplia, fins el 30 d'abril de 1998, el termini concedit a les direccions territorials de Cultura i Educació en l'apartat quart, punt 1 de dita ordre, per dictar la resolució en què es determine el calendari d'admissió d'alumnat als centres sostinguts a partir de fons públics.
  
DISPOSICIONS ADDICIONALS
  
Primera
  
Per a queden inclosos en el règim d'admissió d'alumnat previst en aquesta ordre, els centres privats sostinguts a partir de fons públics que no es troben acollits al règim de concerts en cap dels seus nivells educatius autoritzats hauran de constituir necessàriament, si no hi estan acollits, un consell escolar a l'efecte d'efectuar el procés d'admissió de l'alumnat. Per a això, hauran de seguir les normes generals de constitució dels consells escolars als centres concertats, ja que, d'una altra manera, no podran entendre's inclosos en l'àmbit d'aplicació del procediment d'admissió, per no disposar d'òrgans essencials per a la seua formalització.
  
De la mateixa manera, s'aplicarà allò que s'ha disposat en els articles 61 i següents de la LODE, excepció feta de la sanció de rescissió del concert que, en tot cas, haurà de ser substituïda per la privació del dret a obtindre subvenció a través dels mitjans establits per la Conselleria de Cultura, Educació i Ciència.
  
No obstant això, als centres en què coexisteixen diversos nivells sostinguts a partir de fons públics, uns concertats i altres no concertats, no necessitaran constituir consell escolar per al nivell o nivells no concertats i serà al del nivell posterior, a què correspondrà intervindre en el procés d'escolarització.
  
Segona
  
No obstant el que s'estableix amb caràcter general en l'apartat segon 2) d'aquesta ordre s'efectuarà procés d'admissió, quan en un centre no hi haja places suficients en Educació Secundària Obligatòria per a acollir alumnat procedent d'Educació Primària, per tenir autoritzades i concertades més unitats d'aquests ensenyaments.
  
Tercera
  
Allò que s'ha establit en l'apartat segon d'aquesta ordre, pel que fa al canvi de curs, cicle, etapa o nivell educatiu, dins del mateix centre o recinte escolar, i fins la finalització de l'educació bàsica, no requerirà procés d'admissió, llevat que no hi haja places suficients per a acollir els alumnes procedents de nivells anteriors. Només podrà aplicar-se respecte d'aquells alumnes que promocionen a un nivell totalment sostingut a partir de fons públics i en procedisquen d'un parcialment sostingut a partir de fons públics, en l'ingrés del qual es va seguir el procés d'admissió regulat al decret 27/1998 tal com ho establia preceptivament la norma aplicable.
  
Quarta
  
Aquesta ordre no serà aplicable a l'admissió de l'alumnat del Complex Educatiu de Cheste i de l'Institut d'Educació Secundària Costa de Tarongina de Castelló de la Plana que, per disposar de serveis complementaris de transport i/o residència, es regiran per la convocatòria específica que, anualment caràcter anual , publicarà la Conselleria de Cultura, Educació i Ciència, a l'empara de la Disposició Addicional Setena del Decret 27/1998, de 10 de març.
  
Cinquena
  
Quan no es constituïsca comissió d'escolarització, les actuacions que corresponguen a esta seran assumides per la direcció territorial que corresponga.
  
DISPOSICIONS FINALS
  
Primera
  
S'autoritza la Direcció General de Centres Docents perquè dicte totes les resolucions que procedisquen per a l'aplicació d'allò que s'ha disposat en aquesta ordre.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 d'abril de 1998
  
El conseller de Cultura, Educació i Ciència,


Còpia Permalink ELI